ལན།སྙན་ཐོ་དེ་ལོ་རྟག་པར་འདོན་གྱི་ཡོད་པ་མ་རེད།སྔོན་མ་ཡིན་ན་དེང་སང་ནང་བཞིན་ཉིན་རེའི་གནས་ཚུལ་རྣམས་རྙེད་བདེ་བོ་མེད་དུས།གནས་ཚུལ་མང་པོ་ཞིག་བསྡུ་རུབ་བྱས་རྗེས་ང་ཚོས་པར་སྐྲུན་བྱེད་ཀྱི་ཡོད་པ་རེད།ཕྱི་ལོ་༢༠༠༩ནས་བཟུང་བདུན་ཕྲག་གཅིག་གི་སྔོན་གྱི་གནས་ཚུལ་དེ་ད་ལྟ་རྙིང་པ་ཆགས་བསྡད་པ་དེ་འདྲ་ཡིན་དུས།ང་ཚོས་ལས་ཀ་བྱེད་སྟངས་ལ་འགྱུར་བ་བཏང་ནས་སྐབས་དང་དུས་ལ་བསྟུན་ཏེ་རྩོམ་ཡིག་སྤེལ་བཞིན་ཡོད།ད་ལོའི་འཁྲུངས་སྐར་དང་བསྟུན་ཏེ་ང་ཚོས་༧གོང་ས་མཆོག་ནས་ཤ་ཟ་མི་ཉན་པ་དང་པགས་རིགས་གྱོན་མི་རུང་བ།དེ་བཞིན་གནམ་གཤིས་འགྱུར་ལྡོག་སྐོར་གྱི་བཀའ་སློབ་རིམ་ཕེབས་རྣམས་ཕྱོགས་བསྡུས་ཀྱིས་དེབ་ཅིག་པར་བསྐྲུན་བྱེད་ཀྱི་ཡོད།དེ་ནས་བོད་ནང་གཏེར་ཁ་སྔོག་འདོན་སོགས་ཁོར་ཡུག་དང་འབྲེལ་བའི་ངོ་རྒོལ་ལས་འགུལ་མང་པོ་ཞིག་ཡོང་གི་ཡོད་པ་དེ་ཚོ་ཚང་མ་ཕྱོགས་བསྡུས་བྱས་ཏེ།མ་འོངས་པར་ཉམས་ཞིབ་བྱེད་མཁན་བྱུང་ནའང་ལྟ་ས་ཡོད་པ་དང་།ཡིག་ཐོག་ཏུ་ཚད་དང་ལྡན་པའི་ཐོག་ནས་ལྷག་པའི་ཆེད་དུ་དེབ་ཅིག་འདི་ལོའི་ཕྱི་ཟླ་དགུ་པ་བཅུ་པ་ཙམ་ལ་འདོན་ཐུབ་པའི་རེ་བ་རྒྱག་གི་ཡོད།